Herning bliver ny værtsby for DM-ugen.

Der er både cykling, atletik, padel og et hav af andre sportsgrene på programmet i løbet af DM-ugen, hvor flere end 200 danske mestre kåres. Aalborg var værtsby til den første DM-uge i 2022, og til sommer samler de også landets bedste sportsudøvere. Derefter skal nordjyderne på en lidt længere udflugt, hvis de vil følge konkurrencerne på nærmeste hold. For fra 2024 får Herning fornøjelsen af at blive ny værtsby, og det har ikke været uden kamp. - Der har været stor interesse for at blive ny blive værtsby for DM-ugen i de kommende år, hvilket bekræfter os i, at DM-ugen er et fantastisk og unikt sportsevent. Vi er utroligt glade for at være landet på Herning, og vi glæder os nu helt vildt til at skulle afholde DM-ugen i Herning i 2024 og 2026, siger Danmarks Idrætsforbunds formand, Hans Natorp og fortsætter: - Ligesom DM-ugens nuværende værter fra Aalborg er Herning en vaskeægte sportsby med fremragende idrætsfaciliteter, stor erfaring med at afholde store events og ikke mindst masser af lokal sportsbegejstring. Herning har tidligere afholdt VM i håndbold, VM i ishockey og VM i ridesport. Det er endnu ikke besluttet, hvem der skal afholde DM-ugen i 2025. Dette offentliggøres på et senere tidspunkt.